তথ্যবিবরণী                                                                                                   নম্বর : ৪১০৫

**স্মার্ট বাংলাদেশ গড়তে শিক্ষকদের ভূমিকা অত্যন্ত গুরুত্বপূর্ণ**

**-ধর্মমন্ত্রী**

ইসলামপুর (জামালপুর), ২৩ চৈত্র (৬ এপ্রিল):

ধর্মমন্ত্রী মোঃ ফরিদুল হক খান বলেছেন, প্রধানমন্ত্রী শেখ হাসিনা ২০৪১ সালে স্মার্ট বাংলাদেশ গঠনের লক্ষ্য স্থির করেছেন। এই স্মার্ট বাংলাদেশ গড়তে শিক্ষকদের ভূমিকা অত্যন্ত গুরুত্বপূর্ণ। শিক্ষার্থীদের মেধা, মননশীলতা ও সুপ্ত প্রতিভার বিকাশ ঘটিয়ে শিক্ষকগণ স্মার্ট বাংলাদেশ গড়ে তুলতে অবদান রাখতে পারবে।

আজ জামালপুরে ইসলামপুর উচ্চ বিদ্যালয় হলরুমে স্মার্ট বাংলাদেশ গঠনে শিক্ষকদের ভূমিকা শীর্ষক আলোচনা সভায় প্রধান অতিথির বক্তৃতায় মন্ত্রী এসব কথা বলেন।

ধর্মমন্ত্রী বলেন, বর্তমান সরকার শিক্ষাবান্ধব। এই সরকারের আমলে দেশে একটি যুগোপযোগী শিক্ষানীতি প্রণয়ন করা হয়েছে। শিক্ষা প্রতিষ্ঠান জাতীয়করণ ও এমপিওভুক্তকরণ, শিক্ষক-শিক্ষার্থীদের সুযোগ-সুবিধা বৃদ্ধি করা হয়েছে। শিক্ষা কারিকুলাম যুগোপযোগী করা ও অবকাঠামোর ব্যাপক উন্নয়ন হয়েছে। শিক্ষাপ্রতিষ্ঠানে স্থাপন করা হয়েছে ডিজিটাল ল্যাব। এসকল কারণে শিক্ষার্থীদের উপস্থিতি বেড়েছে এবং ঝরে পড়ার হার কমেছে।

ধর্মমন্ত্রী আরো বলেন, সরকার দক্ষ শিক্ষক গড়ে তোলার জন্য একাধিক শিক্ষক প্রশিক্ষণ কেন্দ্র গড়ে তুলেছে। এই দক্ষ শিক্ষকরা দক্ষ ছাত্র গড়ে তুলবে এবং এই ছাত্ররাই একদিন গড়ে তুলবে স্মার্ট বাংলাদেশ। তিনি বলেন, আমরা মুক্তিযুদ্ধের চেতনা ও নীতি-আদর্শ সামনে রেখে কাজ করেছি। এর ফলস্বরূপ দেশ এগিয়ে যাচ্ছে। উন্নয়নশীল দেশে উত্তরণ ঘটেছে আমাদের। এ ধারা অব্যাহত রাখতে হবে।

উপজেলা নির্বাহী কর্মকর্তা মো. সিরাজুল ইসলামের সভাপতিত্বে এসভায় বিশেষ অতিথি ছিলেন ভাইস চেয়ারম্যান আঃ খালেক আকন্দ, অফিসার ইনচার্জ সুমন তালুকদার, উপজেলা আওয়ামী লীগের সাধারণ সম্পাদক এড. আঃ সালাম, সহসভাপতি জামাল আবু নাছের চৌধুরী চার্লেস ওফরিদ উদ্দিন আহমেদ প্রমুখ। এতে উপজেলার বিভিন্ন শিক্ষা প্রতিষ্ঠানের শিক্ষকরা অংশ নেন।

#

আবুবকর/সায়েম/সঞ্জীব/শামীম/২০২৪/২১৫৫ঘণ্টা

তথ্যবিবরণী                                                                                                   নম্বর : ৪১০৪

**কুকিচিনের সঙ্গে বিএনপি দেশের স্থিতিশীলতাকে নস্যাতের চেষ্টা করছে**

**- গণপূর্তমন্ত্রী**

ঢাকা, ২৩ চৈত্র (৬ এপ্রিল):

বিএনপি জাতীয় নির্বাচনে ব্যর্থ হয়ে বিচ্ছিন্নতাবাদী সন্ত্রাসী সংগঠন কুকিচিনের সঙ্গে মিশে দেশের স্থিতিশীলতাকে নস্যাৎ করার চেষ্টা করছে বলে মন্তব্য করেছেন গৃহায়ন ও গণপূর্তমন্ত্রী র আ ম উবায়দুল মোকতাদির চৌধুরী।

মন্ত্রী আজ ব্রাহ্মণবাড়িয়ার বিজয়নগর উপজেলা পরিষদ মিলনায়তনে ‘ব্রাহ্মণবাড়িয়া জেলা সমিতি, ঢাকা’-এর পক্ষে দরিদ্র জনগোষ্ঠীর মধ্যে ঈদসামগ্রী বিতরণ শেষে সাংবাদিকদের প্রশ্নের জবাবে এসব কথা বলেন। তিনি সংগঠনটির সভাপতি হিসেবে দায়িত্ব পালন করছেন।

এ সময় মন্ত্রী মোকতাদির চৌধুরী বলেন, দেশে বর্তমানে দ্রব্যমূল্যসহ সব দিক দিয়ে স্থিতিশীলতা বিরাজ করছে। এটাকে নস্যাৎ করে দিতে সন্ত্রাসী সংগঠন কুকিচিন সদস্যদেরকে হায়ার করে এ ধরনের কর্মকাণ্ড পরিচালনা করছে বিএনপি।

বিএনপির ভারত বিরোধিতা প্রসঙ্গে মন্ত্রী বলেন, এটা হচ্ছে তাদের পুরানো রাজনীতি। কারণ ভারত হচ্ছে মুক্তি সংগ্রামে আওয়ামী লীগের পরম বন্ধু। ভারতের সহযোগিতায় মহান মুক্তিযুদ্ধে আমরা পাকিস্তানকে পরাজিত করেছি। তাদের প্রশিক্ষিত ৯৪ হাজার সেনা সদস্য মুক্তিবাহিনী ও মিত্র বাহিনীর কাছে অস্ত্র সমর্পণ করতে বাধ্য হয়েছে। সুতরাং ভারত বিরোধিতা মুক্তিযুদ্ধের বিপক্ষের একটি অংশ। তিনি আরো বলেন, বিএনপি ভারতের বিরোধিতার যে আহবান জানিয়েছে এটা ধোঁকাবাজি ছাড়া আর কিছুই নয়।

গণপূর্তমন্ত্রী আরো বলেন, এই ঈদেও তারা ভারতীয় পণ্য ব্যবহার করবে। তারা ঈদে যে সমস্ত মসলা ব্যবহার করবে এর শতকরা ৯০ ভাগ ভারত থেকে আসবে। ভারতীয় মসলা ছাড়া তাদের চলবে না।

মন্ত্রী জেলা বিএনপির নেতা-কর্মীদের প্রসঙ্গে বলেন, ব্রাহ্মণবাড়িয়ার অধিকাংশ বিএনপি নেতাকর্মীর ভারতের আগরতলার সঙ্গে ব্যবসা বাণিজ্য আছে। সুতরাং এটা তাদের ধোঁকাবাজি ছাড়া আর কিছুই নয়।

মোকতাদির চৌধুরী বলেন, পৃথিবীর কোনো দেশ একা চলতে পারে না। এক দেশ অন্য দেশের ওপর নির্ভরশীল হয়। মার্কিন যুক্তরাষ্ট্রের সঙ্গে যেমন আমাদেরকে সম্পর্ক রাখতে হবে, তেমনিভাবে রাশিয়ার সঙ্গেও আমাদেকে সম্পর্ক রাখতে হবে। এমনকি মিয়ানমারের সঙ্গে আমাদের যে খারাপ সম্পর্ক; তারপরও তাদের সঙ্গে এটা রাখতে হবে।

এর আগে মন্ত্রী বিজয়নগর উপজেলার বিভিন্ন এলাকা ঘুরে দেখেন এবং উপজেলা নির্বাহী কর্মকর্তার কার্যালয়ে ১০টি ইউনিয়ন পরিষদের চেয়ারম্যানসহ স্থানীয় জনপ্রতিনিধিদের নিয়ে বৈঠক করেন। এসময় তিনি আইনশৃঙ্খলা পরিস্থিতি সমুন্নত রাখার জন্য স্থানীয় প্রশাসন, জনপ্রতিনিধিসহ সকলের প্রতি আহ্বান জানান। পরে মন্ত্রী ১৭০ জন অসহায় মানুষের মাঝে ঈদসামগ্রী চাল, ডাল, সেমাই, দুধ, চিনি, ছোলাসহ বিভিন্ন সামগ্রী বিতরণ করেন।

#

রেজাউল/সায়েম/সঞ্জীব/শামীম/২০২৪/১৯৫৫ঘণ্টা

তথ্যবিবরণী নম্বর: ৪১০৩

**উন্নত-সমৃদ্ধ দেশে পরিণত হওয়ার লক্ষ্যে সরকার এগিয়ে যাচ্ছে**

**-পানি সম্পদ প্রতিমন্ত্রী**

বরিশাল, চৈত্র ২৩ (৬ এপ্রিল):

পানি সম্পদ প্রতিমন্ত্রী বলেছেন, স্মার্ট বাংলাদেশ গঠনের রূপকল্পে বর্তমান সরকারের সাফল্যে বরিশাল আজ উন্নয়নশীল জেলার দিকে এগিয়ে যাচ্ছে। বর্তমান সরকারের দক্ষতা, স্বচ্ছতা, জবাবদিহিতা নিশ্চিতকরণ ও জনগণের অর্থের সর্বোত্তম ব্যবহারের মাধ্যমে বরিশাল জেলা এগিয়ে যাচ্ছে। এটি সম্ভব হয়েছে প্রধানমন্ত্রী শেখ হাসিনার দূরদর্শী নেতৃত্বের কারণে। তিনি সাহসী এবং অগ্রগতিশীল উন্নয়ন কৌশল গ্রহণ করার ফলে সামগ্রিক অর্থনৈতিক প্রবৃদ্ধি, কাঠামোগত রূপান্তর ও উল্লেখযোগ্য সামাজিক অগ্রগতিশীল বরিশাল গঠন করা সম্ভব হয়েছে।

আজ নগরীর সিএন্ডবি রোডস্থ বরিশাল সিটি কর্পোরেশন মেয়র আবুল খায়ের আব্দুল্লাহ (খোকন সেরনিয়াবাত) প্রদত্ত রাজনৈতিক কার্যালয়ে এক ইফতার মাহফিলে এসব কথা বলেন প্রতিমন্ত্রী।

প্রতিমন্ত্রী বলেন, ২০৪১ সালের মধ্যে স্মার্ট, উন্নত-সমৃদ্ধ দেশে পরিণত হওয়ার লক্ষ্যে বর্তমান সরকার এগিয়ে যাচ্ছে। বরিশাল গণপূর্ত, এলজিইডি, পাবলিক হেল্থসহ সকল দপ্তর বিভিন্ন চ্যালেঞ্জ ও সমস্যা মোকাবিলা করে সফলভাবে প্রকল্পগুলোর কাজ সম্পন্ন করেছে। সকলের আন্তরিক সহযোগিতার কারণে আমরা এই ইতিবাচক পরিবর্তন আনতে পেরেছি বলেন জাহিদ ফারুক।

আগামীদিনে ইতিবাচক এই ধারা আরও ত্বরান্বিত হওয়ার আশাবাদ ব্যক্ত করে প্রতিমন্ত্রী ফারুক আরো বলেন, প্রধানমন্ত্রী শেখ হাসিনা বাংলাদেশের গরিব দুঃখী মানুষের নির্ভরযোগ্য বন্ধু, তিনি সবসময় তাদের ভাগ্যোন্নয়নে কাজ করেন৷ তাঁর স্বপ্ন গরিব দুঃখী মানুষের মুখে হাসি ফোটানো।

বরিশাল সিটি কর্পোরেশন মেয়র আবুল খায়ের আব্দুল্লাহ (খোকন সেরনিয়াবাত) এর আমন্ত্রণে ইফতার আয়োজনে অংশগ্রহণ করেন ন্যাশনাল টেলিকমিউনিকেশন মনিটরিং সেন্টারের (এনটিএমসি) মহাপরিচালক মেজর জেনারেল জিয়াউল আহসান, বিভাগীয় কমিশনার মোঃ শওকত আলী, জেলা প্রশাসক মোঃ শহিদুল ইসলামসহ অন্যান্য প্রশাসনের কর্মকর্তাবৃন্দ।

#

গিয়াস/সায়েম/সঞ্জীব/শামীম/২০২৪/২০২২ ঘণ্টা

তথ্যবিবরণী                                                                                                   নম্বর : ৪১০২

**সরকার জনগণের সকল প্রত্যাশা পূরণ করছে**

**- পরিবেশমন্ত্রী**

ঢাকা, ২৩ চৈত্র (৬ এপ্রিল):

পরিবেশ, বন ও জলবায়ু পরিবর্তন মন্ত্রী সাবের হোসেন চৌধুরী বলেছেন, জনগণের প্রতিটি প্রত্যাশা পূরণে নিরলসভাবে কাজ করে চলছে সরকার। সবার মধ্যে ঈদের আনন্দ ভাগাভাগি করতে বিভিন্ন উদ্যোগ বাস্তবায়ন করা হচ্ছে। তাই সকলের জন্য পর্যাপ্ত পরিমাণে ঈদ উপহার বিতরণ করা হচ্ছে।

আজ পবিত্র ঈদুল ফিতর উপলক্ষ্যে দক্ষিণ বনশ্রী জামে মসজিদ ৪ এ ঢাকা দক্ষিণ সিটি কর্পোরেশনের ৩ নং ওয়ার্ডের জনগণের মাঝে ঈদ উপহার হিসেবে ১ হাজার প্যাকেট খাদ্যসামগ্রী বিতরণ অনুষ্ঠানে প্রধান অতিথির বক্তব্যে পরিবেশমন্ত্রী এসব কথা বলেন।

পরিবেশমন্ত্রী বলেন, বর্তমান সরকার সাধারণ মানুষের সরকার, প্রতিটি মানুষের সরকার। সরকার তাই পিছিয়েপড়া, সুবিধাবঞ্চিত মানুষের পাশে দাঁড়িয়েছে। তাদের জন্য চাল, পোলাও, ডাল, আলু, তেল, পিঁয়াজ, সেমাই, চিনি, দুধ, শাড়ি, লুঙ্গিসহ নিত্যপ্রয়োজনীয় পণ্য বিতরণ করা হচ্ছে। শুধু ঈদের সময়ই নয়, আওয়ামী লীগ সরকার সবসময় জনগণের পাশে থাকবে।

পরিবেশমন্ত্রী এরপর ত্রিমোহিনী স্কুল রোডে ঢাকা দক্ষিণ সিটি কর্পোরেশনের ৭৫ নং ওয়ার্ডের জনগণের মাঝে ঈদ উপহার হিসেবে ১ হাজার পিস শাড়ি-লুঙ্গী ও ৫ শত প্যাকেট খাদ্যসামগ্রী; বাসাবো শহীদ আলাউদ্দিন পার্কে ৪ নং ওয়ার্ডের জনগণের মাঝে ৫ শত প্যাকেট খাদ্যসামগ্রী এবং খিলগাঁও মডেল কলেজে ১ নং ওয়ার্ডের জনগণের মাঝে ১ হাজার প্যাকেট খাদ্যসামগ্রী বিতরণ করেন।

#

দীপংকর/পাশা/সায়েম/সঞ্জীব/শামীম/২০২৪/১৭৩০ঘণ্টা

তথ্যবিবরণী                             নম্বর: ৪১০১

**জনগণের সুখে-দুঃখে পাশে ছিলাম, পাশে আছি**

**- শিল্পমন্ত্রী**

নরসিংদী (বেলাবো),২৩ চৈত্র (৬ এপ্রিল):

শিল্পমন্ত্রী নূরুল মজিদ মাহমুদ হুমায়ূন বলেছেন, আমি সবসময় আমার নির্বাচনি এলাকার জনগণের সুখে-দুঃখে, সমস্যা-সংকটে পাশে ছিলাম, পাশে আছি, পাশে থাকবো। জনগণের ম্যান্ডেট নিয়ে আমি দ্বিতীয়বারের মতো মন্ত্রী হয়েছি। জনগণের সুখে-দুঃখে আরো নিবিড়ভাবে পাশে থেকে প্রধানমন্ত্রীর আস্থার প্রতিফলন ঘটাতে চাই।

মন্ত্রী আজ নিজ নির্বাচনি এলাকা নরসিংদী জেলার বেলাবো উপজেলা পরিষদ মাঠে পবিত্র ঈদুল ফিতর উপলক্ষ্যে নিজস্ব উদ্যোগে বেলাবো উপজেলার প্রান্তিক ও নিম্ন আয়ের ৫০০ পরিবারের মাঝে ঈদ উপহার সামগ্রী বিতরণ অনুষ্ঠানে প্রধান অতিথির বক্তব্যে এসব কথা বলেন।

বেলাবো উপজেলা নির্বাহী অফিসার মোঃ আব্দুল করিমের সভাপতিত্বে অনুষ্ঠানে অন্যান্যের মধ্যে উপস্থিত ছিলেন উপজেলা চেয়ারম্যান সমসের জামান ভূইয়া রিটন, উপজেলা আওয়ামী লীগের সভাপতি বীর মুক্তিযোদ্ধা মনিরুজ্জামান খান, উপজেলা মহিলা ভাইস চেয়ারম্যান শারমিন আক্তার খালেদা, উপজেলা সহকারী কমিশনার (ভূমি) মোহাম্মদ নাজমুল হাসান প্রমুখ।

প্রতি প্যাকেটে ঈদ উপহার সামগ্রী হিসাবে ছিল চাল, ডাল, তেল, চিনি, দুধ, পোলাও চাল ও সেমাই।

পরে মন্ত্রী উপজেলার আনসার ও গ্রাম পুলিশের সদস্যসহ অন্যান্য অসহায় মানুষের মাঝে ঈদ উপহার হিসাবে নগদ অর্থ বিতরণ করেন।

উল্লেখ্য, মন্ত্রী গতকাল নিজ নির্বাচনি এলাকা নরসিংদী জেলার মনোহরদী উপজেলায় প্রান্তিক ও নিম্ন আয়ের ৭০০ পরিবারের মাঝে ঈদ উপহার সামগ্রী বিতরণ করেন।

#

ফয়সল/পাশা/সায়েম/সঞ্জীব/শামীম/২০২৪/১৬৩০ঘণ্টা

**তথ্যবিবরণী** নম্বর : ৪১০০

**ঈদসামগ্রী বিতরণ অনুষ্ঠানে বস্ত্র ও পাট মন্ত্রী**

ঢাকা, ২৩ চৈত্র (৬ এপ্রিল):

বস্ত্র ও পাট মন্ত্রী জাহাঙ্গীর কবির নানক বলেছেন, বিএনপি মূলধারার রাজনীতি থেকে বিচ্ছিন্ন হয়ে গেছে। রাজনীতি থেকে জনবিচ্ছিন্ন হয়ে বিএনপি এখন সমালোচনার জন্য শুধু সরকারকে বেছে নিয়েছে। বিএনপির নেতাকর্মীরা ঘরে বসে বসে আওয়ামী লীগের বিরুদ্ধে কথা বলে। ভুল সিদ্ধান্তের কারণে দলটি ধীরে ধীরে হারিয়ে যাচ্ছে। প্রধানমন্ত্রীর শেখ হাসিনার নির্দেশমতো রমজানে আওয়ামী লীগের প্রত্যেকটি নেতাকর্মী যেমন সাধারণ মানুষের পাশে ছিল, তেমনি এখনও আছে এবং থাকবে।

মন্ত্রী আজ ঢাকা-১৩ আসনের অন্তর্ভুক্ত মোহাম্মদপুর, শেরেবাংলা নগর ও আদাবর থানার বিভিন্ন স্থানে আয়োজিত ঈদসামগ্রী বিতরণ অনুষ্ঠানে প্রধান অতিথির বক্তব্যে এসব কথা বলেন। এসময় ঢাকা মহানগর উত্তর আওয়ামী লীগের সভাপতি শেখ বজলুর রহমান, স্থানীয় কাউন্সিলর, আওয়ামী লীগ ও বিভিন্ন অঙ্গসংগঠনের নেতাকর্মীরা উপস্থিত ছিলেন।

বস্ত্র ও পাট মন্ত্রী জাহাঙ্গীর কবির নানক প্রথমে মোহাম্মদপুরের শ্যামলী সূচনা কমিউনিটি সেন্টারের সন্নিকটে আজিজ মহল্লায় ঈদসামগ্রী বিতরণ করেন। মোহাম্মদপুর থানা স্বেচ্ছাসেবক লীগ সভাপতি লায়ন এমএ লতিফের উদ্যোগে এখানে ঈদসামগ্রী বিতরণ করা হয়।

এরপর মন্ত্রী রায়ের বাজার কমিউনিটি সেন্টারে ৩৪ নং ওয়ার্ড কাউন্সিলর শেখ মোহাম্মদ হোসেন খোকনের উদ্যোগে ঈদসামগ্রী বিতরণ অনুষ্ঠানে যোগদান করেন।

#

মাহমুদুল/সায়েম/সঞ্জীব/রেজাউল/২০২৪/১৭০৮ ঘণ্টা

তথ্যবিবরণী                                                                                                    নম্বর : ৪০৯৯

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৩ চৈত্র (৬ এপ্রিল):

          স্বাস্থ্য অধিদপ্তরের তথ্যানুযায়ী শুক্রবার সকাল ৮টা থেকে আজ শনিবার সকাল ৮টা পর্যন্ত ২৪ ঘণ্টায় দেশে ১৫ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৪ দশমিক ৪৬ শতাংশ। এ সময় ৩৩৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৯৩ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৭ হাজার ৩১ জন।

#

দাউদ/পাশা/সায়েম/সঞ্জীব/শামীম/২০২৩/১৬৪৫ঘণ্টা

তথ্যবিবরণী                             নম্বর: ৪০৯৮

**সকলের অংশগ্রহণে অন্তর্ভুক্তিমূলক উন্নয়ন নিশ্চিত করাই প্রধানমন্ত্রীর লক্ষ্য**

**-অর্থ প্রতিমন্ত্রী**

চট্রগ্রাম,২৩ চৈত্র (৬ এপ্রিল) **ː**

অর্থ প্রতিমন্ত্রী ওয়াসিকা আয়শা খান বলেছেন, প্রধানমন্ত্রী শেখ হাসিনা সমগ্র দেশের প্রত্যন্ত অঞ্চলগুলোর উন্নয়নেও নিরলস কাজ করছেন। দেশের সকলেই যেন এই উন্নয়নের আওতায় আসে, এটাই তাঁর লক্ষ্য। তাঁর হাত ধরেই দেশ ও দেশের মানুষের সমৃদ্ধি। বঙ্গবন্ধু টানেল দক্ষিণ এশিয়ার প্রথম টানেল, যা তাঁর সুদূরপ্রসারী চিন্তার ফসল। আনোয়ারা-কর্ণফুলী তথা সমগ্র দক্ষিণ চট্টগ্রামের উন্নয়নে বর্তমান সরকার সদাসচেষ্ট।

আজ চট্টগ্রামের আনোয়ারা উপজেলায় শ্রী শ্রী বারুণী স্নান উদ্‌যাপন পরিষদের আমন্ত্রণে ‘মহাপবিত্র বারুণী স্নান’ উৎসবে প্রধান অতিথি হিসেবে উপস্থিত হয়ে প্রতিমন্ত্রী এসব কথা বলেন।

অর্থ প্রতিমন্ত্রী বলেন, সরকার অসাম্প্রদায়িক বাংলাদেশের উজ্জ্বল দৃষ্টান্ত স্থাপন করেছে। সকল ধর্মীয় উৎসবে ধর্ম-বর্ণ নির্বিশেষে সবাই মিলে অংশগ্রহণ করা বাঙালির বৈশিষ্ট্য। বারুণীর স্নান উদযাপন এ অঞ্চলের প্রায় দেড়শ বছরের পুরাতন ঐতিহ্য। অন্তর্ভুক্তিমূলক উন্নয়নের জন্য প্রধানমন্ত্রী সর্বজনীন পেনশন স্কিম চালু করেছেন। সকলের কল্যাণ বিবেচনায় এই স্কিম চালু করা হয়েছে। নারী-পুরুষ নির্বিশেষে সকলকে এই স্কিমের সুবিধা নেওয়ার আহ্বান জানান অর্থ প্রতিমন্ত্রী।

এসময় চট্টগ্রাম দক্ষিণ জেলা আওয়ামী লীগের সদস্য ড. নাসির উদ্দীন মাহমুদ, আনোয়ারা উপজেলা আওয়ামী লীগের সাবেক সভাপতি কাজী মোজাম্মেল, স্থানীয় আওয়ামী লীগ ও অন্যান্য অঙ্গসংগঠনের নেতা-কর্মীগণ, বারুণী স্নান উদযাপন পরিষদের নেতৃবৃন্দ উপস্থিত ছিলেন।

এরপর, প্রতিমন্ত্রী কর্ণফুলী উপজেলাস্থ শিকলবাহা খাল ভাঙন ও বেড়িবাঁধ, চরপাথরঘাটা নয়াহাট ব্রিজ, চট্টগ্রাম মেডিকেল কলেজ পরিদর্শন ও অনকলোজি বিভাগের রোগীদের মাঝে শুভেচ্ছা উপহার বিতরণ  এবং চট্টগ্রাম নগরীর বেওয়ারিশ মানবসেবা বৃদ্ধাশ্রম পরিদর্শন করেন।

#

আলমগীর/সায়েম/সঞ্জীব/শামীম/২০২৪/১৬৪৪ ঘণ্টা

তথ্যবিবরণী                             নম্বর: ৪০৯৭

**জনগণ বিএনপিকে ভুলে গেছে, অস্তিত্ব রক্ষার্থে কাল্পনিক কথা বলছে বিএনপি**

**-মৎস্য ও প্রাণিসম্পদ মন্ত্রী**

ঢাকা, ২৩ চৈত্র (৬ এপ্রিল) **ː**

মৎস্য ও প্রাণি সম্পদ মন্ত্রী মোঃ আব্দুর রহমান বলেছেন, নিশ্চিহ্ন দল বিএনপিকে জনগণের মনেও নাই, জনগণ বিএনপিকে ভুলে যাচ্ছে। তাই বিএনপি নিজেদের অস্তিত্ব রক্ষার্থে অসত্য, কাল্পনিক ও বানোয়াট কথা বলে জনগণকে বিভ্রান্ত করার চেষ্টা করলেও জনগণ বিভ্রান্ত হবে না। নিজেদের অস্তিত্ব রক্ষার্থেই বিএনপি এসব করছে।

আজ মন্ত্রী ফরিদপুরের মধুখালী উপজেলার রায়পুর ইউনিয়ন পরিষদ প্রাঙ্গণে পবিত্র ঈদুল ফিতর উপলক্ষ্যে অসহায় ও দুস্থ জনসাধারণের হাতে প্রধানমন্ত্রীর পক্ষে খাদ্যসামগ্রী তুলে দেয়ার সময় সাংবাদিকদের প্রশ্নের জবাবে একথা বলেন।

মন্ত্রী বলেন, ঈদে ঘরে ফেরা মানুষের নিরাপত্তা দিতে কার্যকর ব্যবস্থা নেয়া হয়েছে সরকারের পক্ষ থেকে। আওয়ামী লীগের উন্নয়নমূলক নানা উদ্যোগের কারণে এখন আর কোথায় যানজট নেই বললেই চলে। তবে সড়কে দুর্ঘটনা এড়াতে সংশ্লিষ্ট সকলকেই সচেতন হওয়ার পরামর্শ দেন তিনি।

পরে মন্ত্রী আদিবাসী পরিবারের শিক্ষার্থীদের তিনজনকে বাইসাইকেল ও ২৭ জনকে মোট এক লাখ ২৩ হাজার পাঁচশ টাকা শিক্ষা বৃত্তি প্রদান করেন। এছাড়া উপজেলার এক হাজার পরিবারের মাঝে প্রধানমন্ত্রীর দেয়া উপহারের খাদ্যসামগ্রী প্রদান কার্যক্রমের উদ্বোধন করেন।

এসময় মধুখালী উপজেলা নির্বাহী কর্মকর্তা মামনুন আহমেদ অনীক, উপজেলা আওয়ামী লীগের সাধারণ সম্পাদক মো. রেজাইল হক বকু, রায়পুর ইউনিয়নের চেয়ারম্যান মো. জাকির হোসেন প্রমুখ উপস্থিত ছিলেন।

#

নাজমুল/সায়েম/সঞ্জীব/শামীম/২০২৪/১৬২৫ ঘণ্টা

তথ্যবিবরণী                             নম্বর: ৪০৯৬

**বিএনপি একটি রাজনৈতিক দৈত্যের দল**

**-পররাষ্ট্রমন্ত্রী**

চট্টগ্রাম**,** ২৩ চৈত্র (৬ এপ্রিল) **ː**

পররাষ্ট্রমন্ত্রী ড. হাছান মাহমুদ বলেছেন, হরর বা ভয়ের সিনেমায় দেখা যায় যে, দৈত্য মানুষ পোড়ায়। বিএনপি যেভাবে মানুষের ওপর হামলা পরিচালনা করেছে, জীবন্ত মানুষকে পুড়িয়ে হত্যা করেছে, তাতে করে এসব বিএনপির বেলায়ও প্রযোজ্য। হরর মুভি’র মতোই বিএনপি একটি রাজনৈতিক দৈত্যের দল।

বিএনপি মহাসচিব মির্জা ফখরুল ইসলাম আলমগীরের সাম্প্রতিক মন্তব্য একটি দৈত্য সবকিছু খেয়ে ফেলছে' এ বিষয়ে সাংবাদিকদের এক প্রশ্নের জবাবে আজ চট্টগ্রাম নগরীর ওয়াইএনটি সেন্টারে সাংবাদিকদের সাথে মতবিনিময়কালে মন্ত্রী এ কথা বলেন। এ সময় 'বিএনপিকে ধ্বংস করার জন্য তারেক জিয়াই যথেষ্ট, আর কাউকে লাগবে না' উল্লেখ করে তিনি বলেন, যতদিন তারেক জিয়া তাদের নেতা থাকবে ততদিন বিএনপির কোনো সম্ভাবনা নেই।’

মন্ত্রী আরো বলেন, 'প্রকৃতপক্ষে বাজার অস্থিতিশীল করার পরিকল্পনার অংশ হিসেবে বিএনপি ভারতীয় পণ্য বর্জনের ডাক দিয়েছিল। কিন্তু তাদের এ ডাকে দেশের কেউ সাড়া দেয়নি, এমন কি বিএনপির নেতাকর্মীরাও সাড়া দেয়নি। বাজার মোটামুটি নিয়ন্ত্রণে রাখতে পেরেছে সরকার। অনেক পণ্যের দামও কমেছে। ঈদকে সামনে রেখেও অসাধু সিন্ডিকেট চক্র সক্রিয় হওয়া কঠোরহস্তে দমনে সরকার বদ্ধপরিকর এবং এ ক্ষেত্রে গণমাধ্যমেরও বিরাট ভূমিকা রয়েছে উল্লেখ করে তিনি বলেন, কোনো পণ্যের দাম বাড়লে যেমন প্রচারিত হয়, দাম কমলে সেটিও গণমাধ্যমে প্রচার হওয়া দরকার।

**কেএনএফের বিরুদ্ধে সাঁড়াশি অভিযান**

পার্বত্য চট্টগ্রামের সশস্ত্র সংগঠন কেএনএফ বিদেশি সহযোগিতা নিয়ে ব্যাংক লুঠ, ডাকাতিসহ নানা সন্ত্রাসী কর্মকান্ড চালাচ্ছে -এমন অভিযোগের প্রেক্ষিতে পররাষ্ট্রমন্ত্রীর মন্তব্য চাইলে ড. হাছান সাংবাদিকদের বলেন, তাদের সাথে আশেপাশের সন্ত্রাসীদেরও যোগাযোগ আছে, পার্শ্ববর্তী দেশে যারা ইতোমধ্যে সন্ত্রাসী কর্মকান্ড ঘটিয়েছিল তাদের অস্ত্রশস্ত্র এদের কাছে এসেছে বলে জানা গেছে এবং আপনারা দেখছেন, তাদের বিরুদ্ধে সাঁড়াশি অভিযান শুরু হয়েছে, ইতোমধ্যে ব্যাংক ম্যানেজারকে মুক্ত করা হয়েছে। তাদেরকে নির্মূল করতে সরকার বদ্ধপরিকর।

**নাবিক ও জাহাজ উদ্ধারে আলোচনা-চাপসহ সর্বমুখী প্রচেষ্টা**

সোমালি জলদস্যুদের হাতে আটক এমভি আবদুল্লাহ জাহাজের নাবিকদের ঈদের আগে কাছে পেতে স্বজনদের আবেদন, নাবিক ও জাহাজের মুক্তি নিয়ে সাংবাদিকদের অপর এক প্রশ্নে পররাষ্ট্রমন্ত্রী বলেন, সর্বমুখী প্রচেষ্টা পরিচালনা করা হচ্ছে। যারা হাইজ্যাক করেছে তাদের সাথে আলাপ আলোচনা চলছে। নাবিকরা ভালো আছে। তাদের খাবার-দাবারেরও কোন অসুবিধা নেই, তারা কেবিনে আছে। যেহেতু আলোচনা অনেকদূর এগিয়েছে, আশা করা হচ্ছে সহসা তাদেরকে মুক্ত করা সম্ভবপর হবে। দস্যুদের ওপর চাপ প্রসংগে তিনি বলেন, সেই জাহাজের আশেপাশে বিদেশি জাহাজও প্রস্তুত আছে। আলোচনার পাশাপাশি হাইজ্যাকারদের ওপর নানামুখী চাপও রয়েছে। দিনক্ষণ বলা সম্ভবপর নয়, তবে এ ক্ষেত্রে অনেক অগ্রগতি হয়েছে।

নাবিকদের ছুটির বিষয়টিও পরিস্কারভাবে তুলে ধরে পররাষ্ট্রমন্ত্রী জানান, জাহাজে যারা চাকুরি করেন ঈদের আগে পরে হিসেব করে তাদের ছুটি হয় না। তারা যান ছয় মাস কিংবা এক বছরের জন্য। এ জাহাজ যদি হাইজ্যাক নাও হতো, ঈদের আগে জাহাজ ছেড়ে তাদের পরিবারের সাথে মিলিত হবার কথা ছিল না।

#

আকরাম/জুলফিকার/রবি/সাজ্জাদ/আলী/মানসুরা/২০২৪/১৫০০ ঘণ্টা

তথ্যবিবরণী                             নম্বর: ৪০৯৫

**বিভিন্ন প্রকল্প চালুকরণসহ মেঘনা সেতু টোল প্লাজা-২ উদ্বোধন দেশবাসীর জন্য প্রধানমন্ত্রীর ঈদ উপহার**

**-** **সড়ক পরিবহন ও সেতুমন্ত্রী**

ঢাকা, ২৩ চৈত্র (৬ এপ্রিল) ː

সড়ক পরিবহন ও সেতুমন্ত্রী ওবায়দুল কাদের বলেছেন, ঈদকে সামনে রেখে সাসেক-২ প্রকল্পের আওতায় এলেঙ্গা-হাটিকুমরুল-রংপুর মহাসড়কে নির্মিত ১টি রেলওভারপাস, ৭টি ওভারপাস ও ২টি সেতু যান চলাচলের জন্য উন্মুক্তকরণ এবং ঢাকা-চট্রগ্রাম জাতীয় মহাসড়কের টোল প্লাজার সকল লেনে ইটিসি (ইলেকট্রনিক টোল কালেকশন) কার্যক্রম চালুকরণসহ মেঘনা সেতু টোল প্লাজা-২ উদ্বোধন দেশবাসীর জন্য প্রধানমন্ত্রী শেখ হাসিনার ঈদ উপহার।

মন্ত্রী আজ ঢাকায় মন্ত্রণালয়ের সভাকক্ষে উন্মুক্তকরণ ও মেঘনা সেতু টোল প্লাজা-২ এর উদ্বোধন অনুষ্ঠান শেষে সাংবাদিকদের এসব কথা বলেন।

মন্ত্রী বলেন, আজ থেকে বগুড়ার তিনমাথা রেলগেইটে ৫৫০ মিটার দৈর্ঘ্যের ১টি রেলওভারপাস, সিরাজগঞ্জে ৫৬ মিটার দৈর্ঘ্যের দাতিয়া সেতু ও ৩২ মিটার দৈর্ঘ্যের ফটকি সেতু ছাড়াও সিরাজগঞ্জে ৩৯ মিটার দৈর্ঘ্যের মুলিবাড়ি ওভারপাস, ৩৯ মিটার দৈর্ঘ্যের পাঁচিলা ওভারপাস ও ৩৫ মিটার দৈর্ঘ্যের দাতপুর ওভারপাস, বগুড়ায় ১৫৮ মিটার দৈর্ঘ্যের বি-ব্লক ক্যান্টনমেন্ট ওভারপাস ও ১৭৮ মিটার দৈর্ঘ্যের ফুলতলা ওভারপাস, রংপুরে ৩০ মিটার দৈর্ঘ্যের ধাপেরহাট ওভারপাস এবং ৮ মিটার দৈর্ঘ্যের মির্জাপুর ওভারপাস যান চলাচলের জন্য খুলে দেয়া হলো।

উল্লেখ্য, ১৯ হাজার ১৬ কোটি টাকা ব্যয়েনির্মিত১৯০ দশমিক ৪০ কিলোমিটার দীর্ঘ   
এলেঙ্গা- হাটিকুমরুল -রংপুর মহাসড়কটি সাঊথ এশিয়ান সাব-রিজিওনাল ইকোনমিক কো-অপারেশন (সাসেক) করিডোর, এশিয়ান হাইওয়ে-২, বিমসটেক-২ এবং সার্ক হাইওয়ে করিডোর-৪ এর উল্লেখযোগ্য অংশ। বাংলাদেশ সরকার ও এশীয় উন্নয়ন ব্যাংকের অর্থায়নে সাসেক-২ প্রকল্পের মাধ্যমে ধীরগতিসম্পন্ন যানবাহনের জন্য পৃথক লেনের সংস্থানসহ মহাসড়কটিকে ৬-লেনে উন্নীত করা হচ্ছে। প্রকল্পের আওতায় সিরাজগঞ্জের হাটিকুমরুল পৃথক গ্রেডবিশিষ্ট একটি ইন্টারচেঞ্জ, ৫টি ফ্লাইওভার, ৩২টি সেতু ও ৩৯ টি ওভারপাস নির্মাণের সংস্থান রয়েছে। যার মধ্যে ১৪টি সেতু, ১টি ফ্লাইওভার ও ১৫টি ওভারপাস ইতোমধ্যে প্রধানমন্ত্রী শেখ হাসিনা উদ্বোধন করেছেন। প্রকল্পের আওতায় আরো ১টি রেলওভারপাস, ৭টি ওভারপাস ও ২টি সেতুর নির্মাণকাজ সমাপ্ত হয়েছে, যা আজ উন্মুক্ত করে দেয়া হলো।

এসময় ঢাকা প্রান্তে মন্ত্রাণালয়ের সভাকক্ষে সড়ক পরিবহন ও মহাসড়ক বিভাগের সচিব এ বি এম আমিন উল্লাহ নুরীসহ মন্ত্রণালয়ের ঊর্ধ্বতন কর্মকর্তাগণ উপস্থিত ছিলেন।

#

**ওয়ালিদ**/জুলফিকার/রবি/সাজ্জাদ/আলী/মানসুরা/২০২৪/১৪৪০ ঘণ্টা

**তথ্যবিবরণী** নম্বর : ৪০৯৪

**তৃণমূল পর্যায়ে স্বাস্থ্যসেবা গ্রহণে উদ্বুদ্ধ করতে পারলেই বিশ্ব স্বাস্থ্য দিবসের আহ্বান স্বার্থক হবে**

**--স্বাস্থ্যমন্ত্রী**

ঢাকা, ২৩ চৈত্র (৬ এপ্রিল):

স্বাস্থ্য ও পরিবার কল্যাণ মন্ত্রী ডাঃ সামন্ত লাল সেন বলেছেন, ২০৩০ সালের মধ্যে সবার জন্য স্বাস্থ্যসেবা নিশ্চিতকরণের ব্যাপারে বৈশ্বিক অঙ্গীকারের সাথে বাংলাদেশ সরকারও একাত্মতা প্রকাশ করেছে। এ ব্যাপারে সরকারের উদ্যোগের পাশাপাশি সংশ্লিষ্ট সকলকে এগিয়ে আসতে হবে। এছাড়া, দেশের জনসাধারণের মাঝে স্বাস্থ্য সচেতনতা বৃদ্ধির পাশাপাশি তৃণমূল পর্যায়ে বিস্তৃত স্বাস্থ্যসেবা গ্রহণে তাদের উদ্বুদ্ধ করতে পারলেই বিশ্ব স্বাস্থ্য দিবসের আহ্বান স্বার্থক হবে৷

‘মাই হেলথ্, মাই রাইট অর্থাৎ স্বাস্থ্যের অধিকার নিশ্চিতে: কাজ করি একসাথে প্রতিপাদ্যকে উপজীব্য করে বিশ্ব স্বাস্থ্য দিবস ২০২৪ উদ্‌যাপন উপলক্ষ্যে আজ ঢাকায় বঙ্গমাতা শেখ ফজিলাতুন্নেছা মুজিব কনভেনশন হলে আয়োজিত আলোচনা সভার প্রধান অতিথির বক্তব্যে মন্ত্রী বলেন, একটি জাতির সার্বিক উন্নতি ও অগ্রগতি নির্ভর করে জনস্বাস্থ্যের সার্বিক উন্নয়নের ওপর। এ বিষয়টি বিবেচনায় নিয়ে বর্তমান সরকার স্বাস্থ্যসেবার মান বৃদ্ধি এবং স্বাস্থ্য ব্যবস্থাপনা জোরদারে যুগান্তকারী পদক্ষেপ গ্রহণ করেছে। যার সুফল ইতোমধ্যে পেতে শুরু করেছে সাধারণ মানুষ।

ডা. সামন্ত লাল সেন দৃঢ়ভাবে তাঁর বক্তব্যে বলেন, বিশ্ব স্বাস্থ্য সংস্থার প্রতিপাদ্য তখনই স্বার্থক হবে যদি ডাক্তার, নার্স, পরিচ্ছন্নতা কর্মীসহ হাসপাতালে কর্মরত অন্যান্য সদস্যরা একসাথে কাজ করেন৷ তিনি দেশের স্বাস্থ্য ব্যবস্থাকে পাল্টে দিতে সকল স্তরের জনসাধারণকে স্বাস্থ্য দিবস উপলক্ষ্যে অঙ্গীকারাবদ্ধ হবার আহ্বান জানান।

স্বাস্থ্য বিভাগের সচিব মো. জাহাঙ্গীর আলমের সভাপতিত্বে আলোচনা সভায় উপস্থিত ছিলেন স্বাস্থ্য শিক্ষা ও পরিবার কল্যাণ বিভাগে সচিব মো. আজিজুর রহমান, বিশ্ব স্বাস্থ্য সংস্থার বাংলাদেশ প্রতিনিধি ড. বার্ডান জাং রানা, স্বাচিপ সভাপতি ডা. মো. জামাল উদ্দিন চৌধুরী, বঙ্গবন্ধু শেখ মুজিব মেডিকেল বিশ্ববিদ্যালয়ের উপাচার্য অধ্যাপক ডা. দীন মো. নুরুল হক, স্বাস্থ্য অধিদপ্তরের মহাপরিচালক মো. আবুল বাসার মোহাম্মদ খুরশীদ আলম, পরিবার পরিকল্পনা অধিদপ্তরের মহাপরিচালক সাহান আরা বানু প্রমুখ৷

#

পবন/জুলফিকার/রবি/সাজ্জাদ/আলী/শামীম/২০২৪/১৫১৯ ঘণ্টা

তথ্যবিবরণী                             নম্বর: ৪০৯৩

**বিশ্ব স্বাস্থ্য দিবস উপলক্ষ্যে বরিশালে আলোচনা সভা অনুষ্ঠিত**

বরিশাল, ২৩ চৈত্র (৬ এপ্রিল) ː

বিশ্ব স্বাস্থ্য দিবস উপলক্ষ্যে বরিশালে জেলা সিভিল সার্জন কার্যালয়ে প্রশিক্ষণ কেন্দ্রের সভাকক্ষে আজ ‘স্বাস্থ্য অধিকার নিশ্চিতে, কাজ করি একসাথে’ প্রতিপাদ্যকে উপজীব্য করে আলোচনা সভার আয়োজন করা হয়েছে।

সিভিল সার্জন ডাঃ মারিয়া হাসানের সভাপতিত্বে আলোচনা সভায় প্রধান অতিথি হিসেবে উপস্থিত ছিলেন বিভাগীয় স্বাস্থ্য পরিচালক ডাঃ শ্যামল কৃষ্ণ মন্ডল, জেনারেল হাসপাতালের আবাসিক মেডিকেল অফিসার ডাঃ মলয় কৃষ্ণ বড়াল ও ডেপুটি সিভিল সার্জন ডাঃ সভ্যসাচী দাস। প্রধান স্বাস্থ্য ও শিক্ষা কর্মকর্তা সৈয়দ জলিল অনুষ্ঠান সঞ্চালনা করেন।

সভায় বক্তারা বলেন, জাতির পিতা বঙ্গবন্ধু শেখ মুজিবুর রহমানের হাতেই বাংলাদেশের স্বাস্থ্যখাতের উন্নয়ন ও চিকিৎসা বিজ্ঞানের গবেষণায় বৈপ্লবিক পরিবর্তন শুরু হয়েছিল। তারই ধারাবাহিকতায় প্রধানমন্ত্রী শেখ হাসিনার নেতৃত্বে গত ১৫ বছরে স্বাস্থ্যখাতে ব্যাপক উন্নয়ন কার্যক্রম বাস্তবায়িত হয়েছে। এর মধ্যে মাতৃ ও শিশু মৃত্যুহার হ্রাস, জনসংখ্যা বৃদ্ধির হার হ্রাস এবং গড় আয়ু বৃদ্ধি অন্যতম। বক্তারা আরো বলেন, কিশোর ও নারীদের ১১টি মারাত্মক রোগের বিরুদ্ধে বিনামূল্যে টিকাদান কার্যক্রম পরিচালিত হচ্ছে, যা বিশ্বব্যাপী প্রসংশিত হয়েছে। সম্প্রতি শুরু হয়েছে জরায়ুমুখ ক্যান্সার প্রতিরোধে ১০-১৪ বছর বয়সী কিশোরীদের বিনামূল্যে এইচপিভি টিকাদান কর্যক্রম। এছাড়া, করোনা মহামারিতে ৯৪ শতাংশ মানুষকে বিনামূল্যে টিকা প্রদান করেছে সরকার।

#

বশার/জুলফিকার/রবি/সাজ্জাদ/আলী/মানসুরা/২০২৪/১১৪০ ঘণ্টা

তথ্যবিবরণী                             নম্বর: ৪০৯২

**স্মার্ট সমাজ প্রতিষ্ঠায় যুবসমাজকে ঐক্যবদ্ধ হওয়ার আহ্বান জানান পার্বত্য প্রতিমন্ত্রী**

খাগড়াছড়ি, ২৩ চৈত্র (৬ এপ্রিল) ː

পার্বত্য চট্টগ্রাম বিষয়ক প্রতিমন্ত্রী কুজেন্দ্র লাল ত্রিপুরা বলেছেন, মহান মুক্তিযুদ্ধের চেতনায় উদ্যমী ও সাহসী মনোভাব নিয়ে ঐক্যবদ্ধ হয়ে নিষ্ঠা ও সততার সাথে মানবিক গুণাবলী দিয়ে দেশের মানুষের কল্যাণে যুব ও ছাত্রসমাজকে কাজ করার প্রতিশ্রুতি নিতে হবে। তিনি বলেন, যুব ও ছাত্রদের স্মার্ট হতে হবে। স্মার্ট সমাজ গড়ে না উঠলে স্মার্ট বাংলাদেশের স্বার্থকতা থাকবে না। তিনি স্মার্ট সমাজ প্রতিষ্ঠায় যুবসমাজকে ঐক্যবদ্ধ হওয়ার আহ্বান জানান।

প্রতিমন্ত্রী গতকাল খাগড়াছড়িতে অফিসার্স ক্লাবে সনাতন ছাত্র-যুব পরিষদের কেন্দ্রীয় কমিটি আয়োজিত দ্বি-বার্ষিক কেন্দ্রীয় সম্মেলন ও কাউন্সিল-২০২৪ অনুষ্ঠানে প্রধান অতিথির বক্তৃতায় এসব কথা বলেন।

প্রতিমন্ত্রী বলেন, সনাতনী শক্তিকে বিকশিত করতে হলে সনাতনী যুব সমাজকে ঐক্যবদ্ধ হয়ে দেশের মানুষের কল্যাণে নিজেদেরকে নিবেদিত হতে হবে। তিনি বলেন, দেশে বুদ্ধিদীপ্ত মানুষ তথা আলোকিত মানুষ হিসেবে প্রতিষ্ঠার লক্ষ্যে সমাজের জন্য ইতিবাচক কাজগুলো নিষ্ঠার সাথে সম্পন্ন করতে হবে। কুজেন্দ্র লাল ত্রিপুরা বলেন, দেশের উন্নয়নে মনুষত্ববোধ, নীতি ও নৈতিকতাবোধ, দেশপ্রেম ও প্রকৃত শিক্ষা যাদের মধ্যে থাকবে তাদেরকে কেউ দাবিয়ে রাখতে পারবে না। এভাবেই সনাতনী যুব সমাজ মানুষের কল্যাণে শক্তিতে পরিণত হবে।

প্রতিমন্ত্রী কুজেন্দ্র লাল ত্রিপুরা এমপি আরও বলেন, প্রধানমন্ত্রী জননেত্রী শেখ হাসিনার আন্তরিকতায় ও অনুপ্রেরণায় সকল ধর্ম-গোষ্ঠী-সম্প্রদায় বাংলাদেশের উন্নয়নের লক্ষ্যে কাজ করে যাচ্ছে। যার যার সংস্কৃতি-কৃষ্টিকে সমৃদ্ধ ও বিকশিত করার জন্য আমরা যাতে শিক্ষা লাভের মাধ্যমে উন্নত মানুষ হিসেবে প্রতিষ্ঠা পেতে পারি সেই চিন্তা নিয়েই জননেত্রী শেখ হাসিনা নিরন্তর কাজ করে যাচ্ছেন। প্রতিমন্ত্রী বলেন, প্রধানমন্ত্রী কোন ধর্ম-জাতি বা গোষ্ঠীকে সংখ্যালঘু মনে করেন না। তিনি বলেন, প্রধানমন্ত্রী দেশের সকল মানুষের সমান অধিকার নিশ্চিত করে বৈষম্যমুক্ত স্মার্ট বাংলাদেশ গড়ে তুলতে চান। তিনি বলেন, আমরা সম্প্রীতির বন্ধনে সকলে মিলে পাহাড়ে শান্তিপূর্ণ সহাবস্থান ও সুসম বন্টন নিশ্চিত করতে বদ্ধপরিকর।

সনাতন ছাত্র-যুব পরিষদের কেন্দ্রীয় কমিটির সভাপতি স্বপন ভট্টাচাযের সভাপতিত্বে অনুষ্ঠানে এসময় অন্যান্যের মধ্যে খাগড়াছড়ি পুলিশ সুপার মুক্তা ধর পিপিএম (বার), খাগড়াছড়ি পৌর মেয়র নির্মলেন্দু চৌধুরী, খাগড়াছড়ি পার্বত্য জেলার সদস্য কল্যাণ মিত্র বড়ুয়া, বাবু নির্মল দেব ও এডভোকেট বিধান কানুনগো উপস্থিত ছিলেন।

#

রেজুয়ান/জুলফিকার/রবি/সাজ্জাদ/আলী/মানসুরা/২০২৪/১১৪০ ঘণ্টা

তথ্যবিবরণী নম্বর : ৪০৯১

**অটিস্টিক শিশুদের অধিকার, মর্যাদা এবং মঙ্গল নিশ্চিতকরণে**

**সম্মিলিত পদক্ষেপের আহ্বান জানালেন রাষ্ট্রদূত মুহিত**

**নিউ ইয়র্ক**, ৬ এপ্রিল :

**জাতিসংঘ সদরদপ্তরে বিশ্ব অটিজম সচেতনতা দিবস পালনকালে অটিস্টিক শিশুদের অধিকার, মর্যাদা এবং মঙ্গল নিশ্চিতকরণে সচেতনতা বাড়াতে একসাথে কাজ করার আহ্বান জানিয়েছেন জাতিসংঘে বাংলাদেশের রাষ্ট্রদূত ও স্থায়ী প্রতিনিধি মোহাম্মদ আব্দুল মুহিত।**

**বাংলাদেশ, ঘানা, মালয়েশিয়া, ফিলিপাইন, কাতার ও জাম্বিয়া যৌথভাবে এবং অটিস্টিক শিশুদের নিয়ে কাজ করে এমন বেসরকারি বিভিন্ন প্রতিষ্ঠানকে সাথে নিয়ে জাতিসংঘ সদর দপ্তরে এ ইভেন্টের আয়োজন করা হয়। এই ইভেন্টেটি দু’টি পর্বে অনুষ্ঠিত হয়। প্রথম পর্বে একটি আলোচনা অনুষ্ঠানের আয়োজন করা হয় এবং দ্বিতীয় পর্বে অটিস্টিক শিশুদের চিত্রকলা ও ফ্যাশন সামগ্রী নিয়ে একটি প্রদর্শনী অনুষ্ঠিত হয়। বাংলাদেশের রাষ্ট্রদূত ও স্থায়ী প্রতিনিধি মোহাম্মদ আব্দুল মুহিত এবং ফিলিপাইনের রাষ্ট্রদূত ম্যানুয়েল এল. ল্যাগডেমিও যৌথভাবে ফিতা কেটে এ প্রদর্শনীর উদ্বোধন করেন।**

**আলোচনা অনুষ্ঠানে বিশ্বে অটিজমের প্রবনতা বৃদ্ধিতে অটিস্টিক শিশু ও তাদের পরিবার যে সকল প্রতিকূলতার সম্মুখীন হচ্ছে তা মোকাবেলায় সচেতনতা বৃদ্ধিসহ গুরুত্বপূর্ণ পদক্ষেপ গ্রহণ ত্বরান্বিত করার গুরুত্ব তুলে ধরে বাংলাদেশ। ২০২২ সালের তথ্য অনুযায়ী বিশ্বে প্রতি ১০০ জনে ১ জনের অটিজম সনাক্ত হচ্ছে উল্লেখ করে তাদের সার্বিক মঙ্গল নিশ্চিতকরণ ও সামাজিক অন্তর্ভুক্তির জন্য প্রচেষ্টা বৃদ্ধির বিষয়টিও তুলে ধরে বাংলাদেশ।**

**এছাড়া, ২০১১ সালের ‘অটিজম স্পেকট্রাম ডিজঅর্ডার ও ডেভেলপমেন্টাল ডিজঅর্ডার’ বিষয়ক ঢাকা ঘোষণার উল্লেখ করে বাংলাদেশ জানায় বিশ্বের মোট অটিজমে সনাক্ত মানুষের ১৫ শতাংশ দক্ষিণ এশিয়ায় বসবাস করে এবং এ অঞ্চলে অটিজম বিষয়ে সচেতনতা বৃদ্ধিতে অগ্রগতি হয়েছে। এক্ষেত্রে যারা স্বতঃপ্রনোদিত হয়ে অটিস্টিক শিশুদের সেবা প্রদান করছে এবং সচেতনতা বৃদ্ধিতে কাজ করছে, তাঁদের অনন্য ভূমিকার বিষয়টি বাংলাদেশ সামনে নিয়ে আসে। ঢাকা ঘোষণা এবং তদ্‌পরবর্তী কার্যক্রমের মাধ্যমে অটিস্টিক শিশুদের অন্তর্ভুক্তি, অংশগ্রহণ ও কমিউনিটি ভিত্তিক সেবা প্রদানে বিশ্ব স্বাস্থ্য সংস্থার দক্ষিণ-পূর্ব এশিয়া বিষয়ক কমিটি গুরুত্বপূর্ণ ভূমিকা রাখছে বলেও বাংলাদেশ উল্লেখ করে। বিশ্বে বিশেষত উন্নয়নশীল দেশসমূহে অটিস্টিক শিশুদের সর্বজনীন স্বাস্থ্য সেবা, সহযোগিতা ও অন্তর্ভুক্তিমূলক পরিবেশ নিশ্চিতকরণে বিদ্যমান ঘাটতির বিষয়টি উল্লেখ করে অটিস্টিক শিশুদের শিক্ষা, সামাজিক অন্তর্ভুক্তি, এবং মানসম্মত স্বাস্থ্যসেবা প্রদানে পারস্পরিক সহযোগিতা ও বিনিয়োগ বৃদ্ধির আহবান জানায় বাংলাদেশ।**

**আলোচনা পর্বের পর অটিস্টিক শিশুদের চিত্রকলা ও ফ্যাশন সামগ্রী নিয়ে আয়োজিত প্রদর্শনীতে কূটনীতিবিদ, স্বতঃপ্রনোদিত অটিজম বিষয়ক কর্মী, অভিভাবক, সুশীল সমাজের প্রতিনিধিবৃন্দ এবং অটিস্টিক শিশুসহ বিপুল সংখ্যক দর্শক অংশগ্রহণ করেন।**

#

জুলফিকার/রবি/সাজ্জাদ/আলী/মানসুরা/২০২৪/১১০০ ঘণ্টা

**তথ্যবিবরণী** নম্বর : ৪০৯০

**প্রধানমন্ত্রীর লক্ষ্য দেশের মানুষের শান্তি ও উন্নয়ন**

**-ডেপুটি স্পিকার**

রাজশাহী, ২২ চৈত্র (৫ এপ্রিল):

ডেপুটি স্পিকার মোঃ শামসুল হক টুকু বলেছেন, বঙ্গবন্ধু কন্যা শেখ হাসিনা টানা চারবার প্রধানমন্ত্রী হওয়ায় বাংলাদেশে এখন অনাহারী মানুষ নেই। তাঁর লক্ষ্য দেশের মানুষকে শান্তিতে রাখা এবং এলাকার উন্নয়ন করা।

ডেপুটি স্পিকার গতকাল পাবনার বেড়া পৌরসভার উদ্যোগে মানবিক সহায়তা কর্মসূচির আওতায় পবিত্র ঈদ-উল-ফিতর উপলক্ষ্যে সারাদেশে গৃহীত অসহায় ও দুস্থ পরিবারের মাঝে ভিজিএফ’র ১০ কেজি হারে বিনামূল্যে চাল বিতরণ অনুষ্ঠানে প্রধান অতিথির বক্তৃতায় এসব কথা বলেন।

বর্তমান সরকার জনগণকে বয়স্ক ভাতা, বিধবা ভাতা, মুক্তিযোদ্ধা ভাতা ও উপবৃত্তিসহ নানা ধরনের সুযোগসুবিধা প্রদান করছে মন্তব্য করে শামসুল হক টুকু বলেন, ঈদের পূর্বে বিনামূল্যে চাল বিতরণ কর্মসূচির লক্ষ্য হচ্ছে যাতে নিম্ন আয়ের মানুষকে খাদ্য নিয়ে চিন্তা করতে না হয়, তাদের মুখের হাসি ম্লান না হয় এবং যাতে অন্য কারো কাছে তাদের হাত পাততে না হয়।

তিনি আরো বলেন, ভোটের সময় উন্নয়নকারীর পক্ষে থাকতে হবে, কোনো অবৈধ অর্থের কাছে নিজের মূল্যবান ভোটকে বিক্রি করা যাবে না। সুখে-দুঃখে যে আপনার পাশে থাকে আপনারও উচিৎ তার পাশে থাকা। যার সাথে থাকলে আপনার মঙ্গল ও উন্নয়ন হবে তার সাথে থাকতে হবে। সকল ষড়যন্ত্রকে রুখতে হবে এবং নিজেদের সিদ্ধান্ত নিজেদেরই নিতে হবে।

বেড়া পৌর মেয়র এস এম আসিফ শামস রঞ্জনের সভাপতিত্বে বিনামূল্যে চাল বিতরণ অনুষ্ঠানে স্থানীয় নেতৃবৃন্দ, গণ্যমান্য ব্যক্তিবর্গ ও গণমাধ্যমকর্মীগণ উপস্থিত ছিলেন।

#

শাহানা/জুলফিকার/রবি/সাজ্জাদ/শামীম/২০২৪/১৩০৯ ঘণ্টা

তথ্যবিবরণী নম্বর : ৪০৮৯

**ঠাকুরগাঁওয়ে যুব উন্নয়ন অধিদপ্তরে ২ হাজার ৬০৫ জনকে প্রশিক্ষণ প্রদান**

রংপুর, ২৩ চৈত্র (৬ই এপ্রিল) :

ঠাকুরগাঁওয়ে চলতি অর্থবছরে যুব উন্নয়ন অধিদপ্তর ২ হাজার ৬০৫ জন যুব নারী ও পুরুষকে প্রশিক্ষণ প্রদান করেছে। এর মধ্যে ৮৯৫ জনকে প্রাতিষ্ঠানিক প্রশিক্ষণ এবং ১ হাজার ৭১০ জনকে অপ্রাতিষ্ঠানিক প্রশিক্ষণ প্রদান করা হয়েছে। প্রশিক্ষণ গ্রহণকারী যুবদের মধ্যে ৩১২ জনের কর্মসংস্থান হয়েছে।

প্রাতিষ্ঠানিক প্রশিক্ষণ কর্মসূচির আওতায় ঠাকুরগাঁও যুব উন্নয়ন অধিদপ্তরের উদ্যোগে ২০২৩-২০২৪ অর্থবছরে পোশাক তৈরি, মৎস্য চাষ, কম্পিউটার বেসিক অ্যান্ড আইসিটি এপ্লিকেশন, ইলেকট্রিক্যাল অ্যান্ড হাউজ ওয়্যারিং, ইলেকট্রনিক্স, রেফ্রিজারেশন অ্যান্ড এয়ারকন্ডিশনিং, হস্তশিল্প, আত্মকর্মী থেকে উদ্যোক্তা উন্নয়ন, ফ্রিল্যান্সিং, বিউটিফিকেশন, ড্রাইভিং, গবাদি পশু ও হাঁস-মুরগি পালন, প্রাথমিক চিকিৎসা এবং কৃষি-বিষয়ক প্রশিক্ষণ প্রদান করা হয়েছে। এছাড়া, স্থানীয় চাহিদার ভিত্তিতে উপজেলা কার্যালয়ের মাধ্যমে বিভিন্ন ট্রেডে অপ্রাতিষ্ঠানিক প্রশিক্ষণ কর্মসূচি বাস্তবায়ন করছে। প্রশিক্ষণপ্রাপ্ত যুবদের কর্মসংস্থানের লক্ষ্যে চলতি অর্থবছরে এ পর্যন্ত ৮১ লাখ ৪৬ হাজার টাকা ঋণ বিতরণ করা হয়েছে। যুব উন্নয়ন অধিদপ্তরের যুগোপযোগী এ প্রশিক্ষণ ও ঋণ বিতরণ কার্যক্রম যুবসমাজের দক্ষতা উন্নয়ন ও আত্মকর্মসংস্থানে কার্যকর ভূমিকা পালন করছে।

ঠাকুরগাঁও যুব উন্নয়ন অধিদপ্তর এ তথ্য জানিয়েছে।

#

মামুন/জুলফিকার/রবি/সাজ্জাদ/আলী/মানসুরা/২০২৪/১১০০ ঘণ্টা

তথ্যবিবরণী নম্বর : ৪০৮৮

**বাংলাদেশের মানুষের স্বাধীনতা এসেছে আওয়ামী লীগের হাত ধরে**

**-সমাজকল্যাণ মন্ত্রী**

চাঁদপুর, ২৩ চৈত্র (৬ এপ্রিল) :

সমাজকল্যাণ মন্ত্রী ডা. দীপু মনি চাঁদপুরে গতকাল ওয়াপদা গেট এলাকায় ৩ শতাধিক পরিবারের মাঝে ঈদ সামগ্রী বিতরণ ও নগদ অর্থ প্রদান করেছেন।

মন্ত্রী বলেন, ঈদের আনন্দ সকলের মধ্যে ভাগ করে নেওয়া সকলের নৈতিক দায়িত্ব। যদি পাঁচজনের মুখেও হাসি ফোটাতে পারি সেখানেই সফলতা। ক্ষমতা ও সামাজিক অবস্থান মানুষের কল্যাণে ব্যবহার করতে হবে।

মন্ত্রী আরো বলেন, বাংলাদেশের মানুষের স্বাধীনতা এসেছে আওয়ামী লীগের হাত ধরে, মানুষের ভাগ্য উন্নয়নও হয়েছে আওয়ামী লীগের হাত ধরে। তাই আমাদের উচিত ঈদ আনন্দ ভাগাভাগি করার জন্য নিজ নিজ সামর্থ্য অনুযায়ী প্রতিবেশী ও আশপাশের সাধারণ মানুষের পাশে থাকা। তবেই গড়ে উঠবে আগামীর সুন্দর বাংলাদেশ।

ঈদ সামগ্রী বিতরণ অনুষ্ঠানে উপস্থিত ছিলেন সদর উপজেলা যুবলীগের আহ্বায়ক অ্যাড, হুমায়ুন কবির সুমন, চাঁদপুর জেলা ছাত্রলীগের সহ সম্পাদক খালেদ হোসেন তপু, কাউন্সিলর আলমগীর গাজী ও সমাজসেবক ফারুক হোসেন গাজী।

#

জাকির/জুলফিকার/রবি/সাজ্জাদ/আলী/মানসুরা/২০২৪/১৩১০ ঘণ্টা

তথ্যবিবরণী নম্বর : ৪০৮৭

**মোবাইলে কৃষি তথ্য ও পরামর্শ প্রাপ্তিতে**

**দিনদিন জনপ্রিয় হচ্ছে হটলাইন নম্বর ১৬১২৩**

রংপুর, ২৩ চৈত্র (৬ই এপ্রিল) :

মোবাইলে কৃষি বিষয়ক তথ্য ও পরামর্শ প্রাপ্তিতে দিনদিন জনপ্রিয় হচ্ছে কৃষি কল সেন্টারের হটলাইন নম্বর ১৬১২৩। সরকারি ছুটির ‍দিন ছাড়া প্রতিদিন সকাল ৯ টা থেকে বিকেল ৫ টা পর্যন্ত যে কেউ এ নম্বরে কল করে কৃষি বিষয়ক যেকোনো সমস্যার বিশেষজ্ঞ-পরামর্শ গ্রহণ করতে পারবেন। যেকোনো অপারেটরের মোবাইল ফোন থেকে এ নম্বরে কল করা যাবে। প্রতি মিনিটে ব্যয় হবে ২৫ পয়সা। কৃষি কল সেন্টারে কৃষি, মৎস্য ও প্রাণিসম্পদ এ তিন ক্যাটাগরিতে তথ্য ও পরামর্শ প্রদান করা হচ্ছে।

কৃষি বিষয়ক সর্বাধুনিক প্রযুক্তি, সেবা ও তথ্য ছড়িয়ে দেওয়ার লক্ষ্যে ২০১২ সালের জুন মাসে কৃষি তথ্য সার্ভিসের পরিচালনায় ‘কৃষি কল সেন্টার’ এ পরীক্ষামূলক যাত্রা শুরু হয়। ২০১৪ সালের জুন মাস থেকে কৃষি কল সেন্টারের হটলাইন নম্বর ১৬১২৩ এর কার্যক্রম আনুষ্ঠানিকভাবে শুরু হয়।

#

মামুন/জুলফিকার/রবি/সাজ্জাদ/আলী/মানসুরা/২০২৪/১১৪০ ঘণ্টা

**আজ বিকাল পাঁচটার আগে প্রচার করা নিষেধ**

**তথ্যবিবরণী** নম্বর : ৪০৮৬

**বিশ্ব স্বাস্থ্য দিবসে প্রধানমন্ত্রীর বাণী**

ঢাকা, ২৩ চৈত্র (৬ এপ্রিল) :

প্রধানমন্ত্রী শেখ হাসিনা আগামীকাল ৭ এপ্রিল ‘বিশ্ব স্বাস্থ্য দিবস’ উপলক্ষ্যে নিম্নোক্ত বাণী প্রদান করেছেন:

“বিশ্বের অন্যান্য দেশের ন্যায় বাংলাদেশেও ৭ এপ্রিল ২০২৪ ‘বিশ্ব স্বাস্থ্য দিবস’ পালিত হচ্ছে জেনে আমি আনন্দিত। দিবসটির এবারের প্রতিপাদ্য হচ্ছে ‘My Health, My Right’ যার ভাষান্তর করা হয়েছে ‘স্বাস্থ্য অধিকার নিশ্চিতে, কাজ করি একসাথে’ যথার্থ ও সময়োচিত হয়েছে বলে মনে করি।

সর্বকালের সর্বশ্রেষ্ঠ বাঙালি, জাতির পিতা বঙ্গবন্ধু শেখ মুজিবুর রহমান স্বাধীনতার পরপরই চিকিৎসা সেবাকে সাধারণ মানুষের দোরগোড়ায় পৌঁছে দেয়ার জন্য ইউনিয়ন পর্যায় পর্যন্ত স্বাস্থ্যসেবা সম্প্রসারণের যুগান্তকারী উদ্যোগ গ্রহণ করেছিলেন। বর্তমান আওয়ামী লীগ সরকার জাতির পিতার পদাঙ্ক অনুসরণ করে দেশের স্বাস্থ্যসেবা উন্নয়নে নিরলসভাবে কাজ করে যাচ্ছে। স্বাস্থ্যখাতে সাফল্যের স্বীকৃতিস্বরূপ বাংলাদেশ অর্জন করেছে এমডিজি অ্যাওয়ার্ড, সাউথ-সাউথ অ্যাওয়ার্ড ও গ্যাভি অ্যাওয়ার্ডের মত আন্তর্জাতিক পুরস্কার। টিকাদানের ক্ষেত্রে বাংলাদেশের সাফল্য ও বিশেষ অবদানের জন্য বাংলাদেশ ‘ভ্যাকসিন হিরো’ নামে আখ্যায়িত হয়েছে। বাংলাদেশের কমিউনিটি ক্লিনিক আজ তৃণমূল পর্যায়ে স্বাস্থ্যসেবা ব্যবস্থাপনার এক অনন্য দৃষ্টান্ত। এছাড়া, সম্প্রতি বিশ্ব স্বাস্থ্য সংস্থার দক্ষিণ-পূর্ব এশিয়ার আঞ্চলিক পরিচালক পদে বাংলাদেশের জয়লাভ স্বাস্থ্যখাতে সরকারের ধারাবাহিক উন্নয়নের আন্তর্জাতিক স্বীকৃতি।

আওয়ামী লীগ সরকার গত পনেরো বছরে চিকিৎসাসেবার মানোন্নয়ন, অবকাঠামোগত উন্নয়ন, চিকিৎসা শিক্ষা ও জনশক্তি উন্নয়ন, পর্যাপ্ত সংখ্যক জনবল নিয়োগ, পরিবার পরিকল্পনা ও জনসংখ্যা নিয়ন্ত্রণ, নার্সিং সেবার উন্নয়ন, স্বাস্থ্যখাতে তথ্যপ্রযুক্তির ব্যবহার, আইন ও নীতিমালা প্রণয়নসহ স্বাস্থ্যখাতে ব্যাপক উন্নয়ন কর্মকাণ্ড বাস্তবায়ন করেছে। আমরা নতুন নার্সিং কলেজ, মেডিকেল কলেজ ও মেডিকেল বিশ্ববিদ্যালয় প্রতিষ্ঠা করেছি এবং চিকিৎসকদের পোস্ট গ্রাজুয়েট কোর্সের আসন সংখ্যা বৃদ্ধি করেছি। হাসপাতালে রোগীদের সেবার জন্য চিকিৎসক, নার্স, সাধারণ বেড ও ICU বেডের সংখ্যা বৃদ্ধি করেছি। এছাড়াও, বিভিন্ন হাসপাতালে টেলিমেডিসিন সেবা চালু করা হয়েছে। তৃণমূল পর্যায়ে স্বাস্থ্যসেবা নিশ্চিত করার জন্য সারাদেশে ১৪ হাজার ২৮৫টি কমিউনিটি ক্লিনিক স্থাপন করে প্রাথমিক স্বাস্থ্যসেবা প্রাপ্তিকে সহজতর করা হয়েছে। ৫ম স্বাস্থ্য, জনসংখ্যা ও পুষ্টি সেক্টর কর্মসূচির মাধ্যমে স্বাস্থ্যসেবার সকল চ্যালেঞ্জসমূহ অন্তর্ভুক্ত করে তা মোকাবিলার ব্যবস্থা নেয়া হয়েছে। এ সমস্ত সেবার মাধ্যমে আর্থিক প্রতিবন্ধকতা ছাড়াই সর্বজনীন স্বাস্থ্য সুরক্ষা অর্জনের পথ সুগম হয়েছে।

জাতিসংঘ ঘোষিত টেকসই উন্নয়ন লক্ষ্যমাত্রা (এসডিজি)’র অন্যতম একটি লক্ষ্য হচ্ছে সকলের জন্য সুস্বাস্থ্য নিশ্চিত করা। আওয়ামী লীগ সরকার বৈশ্বিক এই ঘোষণার সাথে একাত্মতা প্রকাশ করেছে। আমরা স্বাস্থ্যসেবা প্রাপ্তির অধিকারকে অন্যতম মানবাধিকার হিসেবে প্রাধান্য দিয়ে কাজ করার ফলে স্বাস্থ্যখাতের উন্নয়ন এখন ঈর্ষনীয় পর্যায়ে পৌঁছেছে। শিশুমৃত্যু, মাতৃমৃত্যুর হার উল্লেখযোগ্য হারে হ্রাস পেয়েছে। ২০৩০ সালের মধ্যে সবর্জনীন স্বাস্থ্য সুরক্ষা নিশ্চিতকরণের ব্যাপারে সরকারি উদ্যোগের পাশাপাশি বিভিন্ন বেসরকারি সংস্থা ও প্রতিষ্ঠানকে এগিয়ে আসতে হবে।

আমি স্বাস্থ্যখাতে আমাদের সরকারের বিপুল অর্জনকে আরো একধাপ এগিয়ে নেয়ার জন্য সকল পর্যায়ের স্বাস্থ্যকর্মীদের ধন্যবাদ জানাচ্ছি এবং ‘বিশ্বস্বাস্থ্য দিবস ২০২৪’ উপলক্ষ্যে গৃহীত সকল কর্মসূচির সাফল্য কামনা করছি।

জয় বাংলা, জয় বঙ্গবন্ধু

বাংলাদেশ চিরজীবী হোক।”

#

শাহানা/জুলফিকার/রবি/আলী/শামীম/২০২৪/১২০২ ঘণ্টা

আজ বিকাল পাঁচটার আগে প্রচার করা নিষেধ

**আজ বিকাল পাঁচটার আগে প্রচার করা নিষেধ**

তথ্যবিবরণী নম্বর : ৪০৮৫

**বিশ্ব স্বাস্থ্য** **দিবসে রাষ্ট্রপতির বাণী**

ঢাকা, ২৩ চৈত্র (৬ এপ্রিল) :

রাষ্ট্রপতি মোঃ সাহাবুদ্দিন আগামীকাল ৭ এপ্রিল ‘বিশ্ব স্বাস্থ্য দিবস ২০২৪’ উপলক্ষ্যে নিম্নোক্ত বাণী প্রদান করেছেন :

“বিশ্বের অন্যান্য দেশের ন্যায় বাংলাদেশেও ‘বিশ্ব স্বাস্থ্য দিবস ২০২৪’ পালনের উদ্যোগকে আমি স্বাগত জানাই। দিবসটির এবারের প্রতিপাদ্য- ‘My Health, My Right’ অর্থাৎ ‘স্বাস্থ্য অধিকার নিশ্চিতে, কাজ করি একসাথে’ যথার্থ হয়েছে বলে আমি মনে করি।

স্বাস্থ্যসেবা মানুষের অন্যতম মৌলিক অধিকার। সরকার মানসম্মত স্বাস্থ্যসেবা জনগণের দোরগোড়ায় পৌঁছে দিতে বদ্ধপরিকর। এছাড়া, সরকার স্বাস্থ্যখাতে অগ্রাধিকারভিত্তিতে বিভিন্ন উন্নয়ন কর্মসূচি গ্রহণ ও বাস্তবায়ন করছে। এর ফলে জনগণের মানসম্পন্ন স্বাস্থ্যসেবা প্রাপ্তির ক্ষেত্রে উল্লেখযোগ্য অগ্রগতি অর্জিত হয়েছে। মা ও শিশুদের টিকা প্রদানের ক্ষেত্রে বাংলাদেশের সাফল্য বিশ্বব্যাপী ব্যাপকভাবে প্রশংসিত হয়েছে। প্রধানমন্ত্রী শেখ হাসিনার ‘কমিউনিটি ক্লিনিক’ মডেল জাতিসংঘ কর্তৃক ‘দ্য শেখ হাসিনা ইনিশিয়েটিভ’ হিসেবে স্বীকৃতি পেয়েছে। স্বাস্থ্যসেবায় অভূতপূর্ব অর্জনের স্বীকৃতিস্বরূপ মাননীয় প্রধানমন্ত্রী শেখ হাসিনা জাতিসংঘ থেকে ‘সাউথ-সাউথ অ্যাওয়ার্ড’ এবং গ্লোবাল এলায়েন্স ফর ভ্যাকসিন এন্ড ইম্যুনাইজেশন (গ্যাভি) কর্তৃক ‘ভ্যাকসিন হিরো’ খেতাব প্রাপ্তি দেশে-বিদেশে বাংলাদেশের ভাবমূর্তি আরো উজ্জ্বল করেছে।

সরকারের সময়োপযোগী ও যথাযথ পদক্ষেপ গ্রহণের ফলে করোনা মহামারি নিয়ন্ত্রণ সম্ভব হয়েছে। মহামারি নিয়ন্ত্রণে দ্রুততম সময়ে মানুষকে টিকা প্রদান ও আক্রান্ত রোগীর ব্যবস্থাপনার ক্ষেত্রে স্বাস্থ্য বিভাগের কার্যক্রম নিঃসন্দেহে প্রশংসনীয়। সহস্রাব্দ উন্নয়ন লক্ষ্যমাত্রা (এমডিজি) অর্জনে সাফল্যের ধারাবাহিকতায় সরকার ২০৩০ সালের মধ্যে সর্বজনীন স্বাস্থ্য সুরক্ষা নিশ্চিতকরণে বৈশ্বিক অঙ্গীকারের সাথে একাত্মতা প্রকাশ করেছে। এ লক্ষ্য অর্জনে সরকারের পাশাপাশি বেসরকারি খাতকেও কার্যকর উদ্যোগ গ্রহণ করতে হবে। সকলের সম্মিলিত প্রচেষ্টায় দেশে স্বাস্থ্যখাতে সাফল্যের ধারা অব্যাহত থাকবে- বিশ্ব স্বাস্থ্য দিবসে এ প্রত্যাশা করি।

আমি ‘বিশ্ব স্বাস্থ্য দিবস ২০২৪’ উপলক্ষ্যে গৃহীত সকল কর্মসূচির সফলতা কামনা করছি।

জয় বাংলা।

খোদা হাফেজ, বাংলাদেশ চিরজীবী হোক।”

#

রাহাত/জুলফিকার/রবি/সাজ্জাদ/আলী/মানসুরা/২০২৪/১০৩০ ঘণ্টা

আজ বিকাল পাঁচটার আগে প্রচার করা নিষেধ